《冬夜梦会草心愚庄二老友》
明代·黄淮

严风砭肌骨，慨然起遐思。所思谁为情，良朋各天涯。

更深席未暖，彷佛见容仪。冰壶贮寒露，玉树临瑶池。

文采相照耀，翩然驻骖騑。衣我云锦裳，赠我璚琚辞。

交欢准畴昔，不悟年岁驰。绸缪未及已，笳鼓延朝曦。

四顾阒以寂，中心重凄其。人生非金石，缁鬓忽已丝。

忻戚纷纠缠，良晤能几时。汉水既深广，闽山复逶迤。

素乏长房术，何由豁襟期。但愿俱寿康，德业慎无违。

侧耳聆徽音，慰我渴与饥。

作者简介：（1367—1449）明浙江永嘉人，字宗豫，洪武三十年进士。永乐时，曾与解缙等并直文渊阁，进右春坊大学士。后为汉王高煦所谮，系诏狱十年。洪熙初复官，寻兼武英殿大学士，与杨荣等同掌内制。官终户部尚书。性明果，达于治体，善谳疑狱。有《省愆集》、《黄介庵集》。